Anne Linnet

Anne Linnet  eller Anne Kristine Linnet (født 30. juli 1953 i Åbyhøj, Aarhus) er en dansk sangerinde og komponist. Hun er en af dansk rockmusiks mest betydningsfulde og initiativrige musikere, der har arbejdet indenfor en lang række genrer.

Anne Linnet har været en del af den danske musikscene siden 1970'erne, og er én af de få sangerinder der har været populær igennem flere årtier. Hun har udgivet adskillige soloalbum og været medlem af Tears, Shit & Chanel, Anne Linnet Band og Marquis de Sade. Anne Linnet har opnået anerkendelse for sine ærlige og ofte politiske og feministiske tekster og sine eksperimenterende musikgenrer. Privat har hun desuden gjort sig bemærket for sin åbenhed omkring sin biseksualitet.

Liv og karriere 

Anne Linnet er uddannet fra det Jyske Musikkonservatorium. I 1974 dannede hun Danmarks første kvindeband Shit & Chanel, som med sin kvindepolitiske musik uden paroler nåede ud til et bredt publikum. Hun debuterede som solist med albummet Anne Linnet i 1977 og udgav i 1978 Kvindesind, hvor hun fortolkede Tove Ditlevsens digtsamling af samme navn fra 1955.

Efter Shit & Chanel fortsatte hun med nye projekter, og hun dannede i 1980 Anne Linnet Band med to andre sangerinder, Sanne Salomonsen og Lis Sørensen. De fik sammen et stort hit med "Det er ikke det du siger", og alle tre sangerinder fik sidenhen succes som solister op igennem 1980'erne.

Med dannelsen af bandet Marquis de Sade skiftede Anne Linnet musikalsk retning. Albummet af samme navn udgivet i 1983 vakte opsigt for sin hårdere, rytmiske lyd og ikke mindst teksterne, der kredsede om dominans og Sadomasochisme. Marquis de Sade udgav sidenhen albummet Hvid Magi, der med kæmpehittet "Venus" blev et af de mest solgte albums i Danmarkshistorien.

Anne Linnet satte igen musik til en række digte af Tove Ditlevsen i 1986 til filmatiseringen af Tove Ditlevsens selvbiografiske roman Barndommens gade. Albummet af samme navn blev en stor succes, og i 1987 modtog Linnet ved Robertfesten en Robert for årets musik.

I 1987 skrev Anne Linnet sammen med Sanne Salomonsen sangen Den jeg elsker, elsker jeg til AIDS-fondet. Linnet og Salomonsen indspillede sangen sammen med Søs Fenger og Thomas Helmig, og den blev brugt i til Sundhedsstyrelsens oplysningskampagne mod AIDS og HIV i slutningen af 1980'erne.

Sammen med pladeselskabsmanden Jan Degner grundlagde hun i 1988 pladeselskabet Pladecompagniet. I 1994 blev selskabet solgt til den danske afdeling af Sony Music.

I 1988 udgav hun Jeg er jo lige her, der blev hendes mest kommercielt succesfulde album med 400.000 solgte eksemplarer i Danmark. Dette gør albummet til ét af de bedst sælgende danske album nogensinde. Åbningsnummeret "Tusind stykker" blev et stort hit. Björn Afzelius indspillede en svensk version, "Tusen bitar", som blev et stort hit i Sverige.

Anne Linnet udgav i 1989 "Min sang" i samarbejde med Johannes Møllehave, som skrev de fleste af albummets tekster. Dette samarbejde førte også en lang række kirkekoncerter med sig.

I 1994-1995 skrev Anne Linnet kammeroperaen Thorvaldsen. Den blev udgivet på CD i 1996.

Anne Linnet stiftede i 1999 pladeselskabet Circle Records. Selskabet har bl.a. udgivet plader med Linnet selv samt Melanies og Hotel Hunger. I 2000 udsendte selskabet et album af sønnen Marcus under kunstnernavnet Jean.

I 1999 udgav hun sine erindringer. Bogen fik titlen Hvor kommer drømmene fra? Hun har desuden udgivet digte og børnebøgerne om hunden Ivan.

I foråret 2006 udstillede hun sine malerier i Rundetårn. Samme år blev hendes sang fra Shit & Chanel-tiden, "Smuk og dejlig" (1976), optaget i Kulturkanonen under overskriften Evergreens. Hendes album Go' sønda' morn' (1980) blev optaget på samme liste under børnekultur.

I 2007 udsendte hun albummet Akvarium. Albummet opnåede en førsteplads på hitlisten, hvilket var første gang siden 1989-albummet Min sang. Siden har hun udgivet albummene Anne Linnet (2008), julealbummet Linnets jul (2010), det mere elektronisk prægede Kalder længsel (2012) og det mere traditionelle Alle mine drømme til dig (2015).

I efteråret 2010 havde en dansk version af den internationale ABBA-musical Mamma Mia! premiere med danske tekster skrevet af Linnet.

I 2012/13 var Anne Linnet dommer i sæson 6 af X Factor (Danmark) sammen med Thomas Blachman og Ida Corr.

Privatliv 

Anne Linnet er student fra Århus Statsgymnasium og uddannet på Det Jyske Musikkonservatorium.

Anne Linnet har levet sammen med både mænd og kvinder, og er gennem tiden blevet et biseksuelt ikon. Hun var fra 1974 til 1985 gift med jazzsaxofonisten Holger Laumann, med hvem hun fik børnene Eva og Jan Martin, som siden har skiftet navn til henholdsvis Evamaria og Marcus.

I 1988 fik hun sønnen Alexander med Mads Buhl Nielsen. Alexander debuterede i 2010 som sanger under kunstnernavnet Xander. I 2001 adopterede Anne Linnet det rumænske søskendepar Maria og Peter - Peter Linnet sprang ud som transkønnet i 2016 og har fået kunstnernavnet P. Linnet.

P. Linnet er uddannet koreograf og ejer sit ejet dansekompagni Linnet Dance Company (LDC).

Anne Linnet indgik i 2010 registreret partnerskab med den 23-årige Tessa Franck, og inden deres skilsmisse i 2013 fik Tessa Franck to børn med en anonym donor, der juridsk (men ikke biologisk) også er Anne Linnets børn.

Anne Linnet blev i 2019 gift med den 38 år yngre Kathrine Kjær, som hun har dannet par med siden 2017.

Bibliografi 
 Go’ sønda’ morn’ (nodebog), 1980
 Glimt (digtsamling), 1983
 Hvor kommer drømmene fra? (erindringsbog), 1999
 Ivan som baby (børnebog), 2000
 Ivan i skoven (børnebog), 2000
 Ivan på stranden (børnebog), 2000
 Ivan & Alexander (børnebog), 2000
 Sangbog (nodebog), 2011
 Testamentet (erindringsbog), 2012
 Fucked (roman), 2019

Diskografi

Studiealbummer
 Sweet Thing (Artist, 1973)
 Anne Linnet (Abra Cadabra Production, 1975)
 Kvindesind (Exlibris, 1977)
 You're Crazy (Better Day Records, 1980)
 Go' sønda' morn''' (Better Day Records, 1980)
 Roserne bryder ud (CBS Records, 1981)
 Marquis de Sade (CBS Records, 1983)
 Linnet/Salomonsen (CBS Records, 1984)
 Hvid magi (CBS Records, 1985)
 En elsker (CBS Records, 1986)
 Barndommens gade (CBS Records, 1986)
 Jeg er jo lige her (Pladecompagniet, 1988)
 Min sang (Pladecompagniet, 1989)
 Spring Capricious (Pladecompagniet, 1989)
 Krig og kærlighed (Pladecompagniet/Virgin, 1990)
 Det' så dansk (Pladecompagniet, 1992)
 Tal til mig (Pladecompagniet, 1993)
 Pige træd varsomt (Pladecompagniet, 1995)
 Thorvaldsen: En kammeropera af Anne Linnet (Mega Records, 1996)
 Jeg og du (Circle Records, 2001)
 Over mig under mig (Circle Records / Universal Music, 2002)
 Relax No. 1 (Circle Records, 2003)
 Her hos mig (Universal Music, 2005)
 Akvarium (Columbia / Sony BMG Music Entertainment, 2007)
 Anne Linnet (Columbia / Sony BMG Music Entertainment, 2008)
 Linnet's jul (Columbia / Sony Music, 2010)
 Kalder længsel (Columbia / Sony Music, 2012)
 Alle mine drømme til dig (ArtPeople, 2015)
 Sange til livet (Sony Music, 2022) 

Singler og EP'er
 Lyset (Artist, 1971)
 Venner (CBS Records, 1985)
 Hunter and Dear (Universal Music, 2019)
 Vi synger julen ind (Sony Music, 2020)
 Danmark (Sony Music, 2022)

Opsamlingsalbummer
 Univers (CBS Records, 1990)
 Nattog til Venus (Pladecompagniet, 1999)
 Boksen (Sony Music, 2009)
 De bedste'' (Columbia / Sony Music, 2011)

Kilder

Eksterne henvisninger 

 Anne Linnets webside
 Officiel webside
 Anne Linnet i Den Store Danske Encyklopædi

 Anne Linnet på Discogs
 
 

Sangere fra Danmark
Komponister fra Danmark
Personer med enkeltværker i Kulturkanonen
Robertprisen for årets musik
Kunstnere på finansloven
Personer fra Hellerup
Har spillet på Roskilde Festival
Personer fra Aarhus
Rockmusikere fra Danmark
Dommere i X Factor (Danmark)
Personer i Dansk Kvindebiografisk Leksikon
Kvindelige komponister
Shit & Chanel
Personer i Kraks Blå Bog
LGBT-personer